NV ทะยาน 15% ลุ้นปี 66 รายได้พุ่ง เร่งขยายศูนย์เทเลเซลล์
NV บวก 15% ราคาแตะ 3.04 บ. รับแผนขยายเทเลเซลล์ กระตุ้นกำลังซื้อกลับมาจากนักท่องเที่ยวจีนหลังเปิดประเทศ หวังดันรายได้ปี 66 เติบโตแกร่ง
NV บวก 15% รับแผนขยายเทเลเซลล์ หนุนกำลังซื้อกลับมา ดันรายได้ปี 66 เติบโตแกร่ง
17 ม.ค. 2566

ผู้สื่อข่าวรายงานว่า วันนี้ (17 ม.ค.66) ราคาหุ้น บริษัท โนวา ออร์แกนิค จำกัด (มหาชน) หรือ NV ล่าสุด ณ  เวลา 10:39 น. อยู่ที่ระดับ 3.04 บาท บวก 0.40 บาท หรือ 15.15% สูงสุดที่ระดับ 3.40 บาท ต่ำสุดที่ระดับ 2.68 บาท ด้วยมูลค่าการซื้อขาย 44.07 ล้านบาท
สำหรับราคาหุ้น NV ปรับตัวขึ้นอย่างร้อนแรง คาดได้รับปัจจัยบวกหลังจากนางยุพิน จันทร์จุฑามาศ ประธานเจ้าหน้าที่บริหาร NV เปิดเผยว่า บริษัทแผนรองรับกำลังซื้อจะกลับมาเติบโตได้แข็งแกร่งไปอีกหลังจากจีนเปิดประเทศ  โดยแผนเร่งด่วนคือการขยายศูนย์เทเลเซลล์ (Telesales) หรือ พนักงานขายสินค้าและบริการผ่านทางโทรศัพท์ ให้ครอบคลุมพื้นที่เมืองกรุง แผนต่อไปก็คือการจัดโปรโมชั่นเด็ด เอาใจลูกค้าสายสุขภาพ พร้อมคาดการณ์ว่าปี 66 นี้รายได้เติบโตแกร่งอย่างแน่นอน